Doložka finančných, ekonomických, environmentálnych vplyvov a vplyvov na zamestnanosť

Prvá časť – Odhad dopadov na verejné financie

  	Odhad dopadov na verejné financie vychádza zo súčasných nákladov na zabezpečenie výkonu opatrení sociálno-právnej ochrany detí a sociálnej prevencie. Návrh zákona nepočíta s navršovaním počtu zamestnancov  orgánov štátne správy zabezpečujúcich výkon opatrení sociálnoprávnej ochrany detí a sociálnej prevencie  v rokoch 2005 až 2007. Návrh zákona predpokladá najmä kvalitatívne zmeny vo výkone opatrení sociálnoprávnej ochrany a sociálnej prevencie a vzhľadom na zvýšenie nárokov na kvalifikačné predpoklady a  na zabezpečenie ochrany zdravia, života a priaznivého vývinu detí sa predpokladajú postupné zmeny v systematizácii štátnozamestnaneckých miest. 
Predpokladané dopady na verejné financie sú spracované v súlade s prognózou makroekonomických ukazovateľov v Návrhu rozpočtu verejnej správy na roky 2005 až 2007 (priemerná ročná miera inflácie) a predpokladaného zvýšenia súm životného minima:

1.	Príspevok na usmerňovanie sociálneho vývinu dieťaťa – vreckové
Projektované zvýšenie v roku 2005 o 3 031,0 tis. Sk, v roku 2006 o 3 131,0 tis. Sk a v roku  2007 o 3 218,0 tis. Sk.
2.	Náklady na vecné dary pri dôležitých životných udalostiach dieťaťa
Projektované zvýšenie v roku 2005 o 793,0 tis. Sk, v roku 2006 o 819,0 tis. Sk a v roku 2007  o 842,0 tis. Sk.
3.	Náklady na osamostatnenie sa mladého dospelého 
Projektované zvýšenie v roku  2005 o 2 548,0 tis. Sk, v roku 2006 o 2 632,0 tis. Sk, a v roku  2007 o 2 706,0  tis. Sk.

Výdavok na vreckové, vecné dary a príspevok na osamostatnenie v kapitole Ministerstva práce, sociálnych vecí a rodiny Slovenskej republiky bol v roku 2004 rozpočtovaný vo výške 11,6 mil. Sk. Uvedená projekcia dopadov zo zákona znamená navŕšenie v roku 2005 oproti roku 2004 o 6,372 mil.  Sk, na rok 2006 o 6,582 mil. Sk a na rok 2007  6,766 mil. Sk.

Medziročné zvýšenie výdavkov bude zabezpečené z kapitoly Ministerstva práce, sociálnych vecí a rodiny Slovenskej republiky v rámci návrhu rozpočtu verejnej správy na roky 2005 až 2007.

Pomoc maloletým bez sprievodu (predpoklad pre cca 700 detí)
1.	Základná zdravotnícka starostlivosť (vstupná zdravotná prehliadka 5000 Sk/1 dieťa), celkom  3,5 mil. Sk.
2.	Tlmočnícke služby (700 Sk/1,0 hod. s predpokladanou dĺžkou rozhovoru 3,0 hod./1  dieťa), celkom 1,5 mil. Sk.
3.	Prevádzka detského domova pre maloletých bez sprievodu pre 40 detí s nákladom 7,2 mil. Sk.

Predpokladané  výdavky vo výške 12,2 mil. Sk celkom bude zabezpečené z kapitoly Ministerstva práce, sociálnych vecí a rodiny Slovenskej republiky  v rámci  návrhu rozpočtu verejnej správy na roky 2005 až 2007.
Repatriácia detí
Náklady na repatriáciu detí na územie Slovenskej republiky (návrat detí z cudziny na Slovensko -  doprava, režijné náklady)  ročne 500 tis. Sk na obdobie rokov 2005 až 2007, budú zabezpečené z kapitoly Ministerstva práce, sociálnych vecí a rodiny Slovenskej republiky v rámci návrhu rozpočtu verejnej správy .
Resocializačný príspevok (predpoklad ročne pre cca 1 500 prepustených mladistvých a plnoletých fyzických osôb z výkonu trestu odňatia slobody a  z výkonu väzby).
Predpokladané zvýšenie výdavkov oproti roku. 2004 je vo výške 1,5 mil. Sk/ročne  na roky 2005 až 2007.
Predpokladané výdavky súvisiace s poskytovaním uvedeného príspevku budú zabezpečené z kapitoly Ministerstva práce, sociálnych vecí a rodiny Slovenskej republiky v rámci návrhu rozpočtu verejnej správy na roky 2005 až 2007.
Správa majetku štátu vykonávaná Centrom poradensko-psychologických služieb prechádza na Ústredie práce, sociálnych vecí a rodiny. Práva a povinnosti z pracovnoprávnych vzťahov zamestnancov Centra poradensko-psychologických služieb prechádzajú na Ústredie práce, sociálnych vecí a rodiny.
Správa majetku štátu vykonávaná centrom pre medzinárodnoprávnu ochranu detí a mládeže prechádza na Ústredie práce, sociálnych vecí a rodiny. Práva a povinnosti z pracovnoprávnych vzťahov zamestnancov Centra pre medzinárodnoprávnu ochranu detí a mládeže prechádzajú na Ústredie práce, sociálnych vecí a rodiny.
Návrh zákona upravuje pôsobnosť samosprávnych krajov a obcí pri výkone svojej samosprávnej pôsobnosti v oblasti sociálnoprávnej ochrany detí a sociálnej prevencie. Zásadne nerozširuje  pôsobnosť samosprávnych krajov a obcí v tejto oblasti nad rámec pôsobnosti podľa doterajších právnych predpisov,  zákona č. 195/1998 Z .z. o sociálnej pomoci v znení neskorších predpisov, ktorá ju upravuje  rámcovo. Navrhovaná právna úprava podrobne rozpracúva výkon opatrení,  ktoré mala samospráva vykonávať i doposiaľ.
            Inštitút majetkového opatrovníka a poručníka upravuje zákon o rodine, návrh  zákona upravuje podrobnejšie  vykonávanie majetkového opatrovníka a poručníka v prípade že je  za majetkového opatrovníka, alebo poručníka ustanovená obec.
           Novou  pôsobnosťou  obce je poskytovanie príspevku na dopravu, ktorý obec môže poskytnúť rodičovi z dôvodu návštevy dieťaťa umiestneného v detskom domove za účelom zachovania vzťahov s dieťaťom. V detských domovoch sa ročne poskytne starostlivosť cca pre  4000 detí, (pričom je zohľadnený pohyb detí v priebehu roka a postupné znižovanie počtu detí v detských domovoch) a predpokladaná suma príspevku na dopravu na jedno dieťa je 1500 Sk ročne , čo predstavuje dopad na výdavky  obcí v  roku 2005  6 mil. Sk, v roku  5,8 mil. Sk a v roku 2007 5,6 mil. Sk   
Navrhovaná právna úprava nerozširuje pôsobnosť obce v zriaďovateľskej pôsobnosti zariadení sociálnoprávnej ochrany a sociálnej kurately oproti doterajšej právnej úprave. 
Predpokladá sa, že v návrhu zákona riešené zvýšenie vreckového a nákladov na vecné dary pre deti s nariadenou ústavnou výchovou umiestnených v domovoch sociálnych služieb, ktoré sú v zriaďovateľskej pôsobnosti samosprávnych krajov bude mať dopad na ich výdavky  oproti roku 2004, v roku 2005 vo výške  cca 459 tis. Sk, v roku 2006 o 473 tis. Sk a v roku 2007 o 485 tis. Sk.

Činnosť akreditačnej komisie
Predpokladaný dopad na verejné financie v súvislosti so zabezpečením činnosti   akreditačnej komisie  možno vyčísliť  len kvalifikovaným odhadom, nakoľko nie je možné jednoznačne odhadnúť záujem právnických osôb a fyzických osôb o udelenie akreditácie na vykonávanie opatrení sociálnoprávnej ochrany detí a sociálnej prevencie. Pri odhadovaní dopadov  treba počítať so skutočnosťou, že subjekty, ktoré  vykonávajú opatrenia sociálnoprávnej ochrany detí a sociálnej prevencie podľa platných predpisov pred účinnosťou tohto zákona  budú v priebehu roku 2005 žiadať o akreditáciu. Dopad na verejné financie sa predpokladá vo výške 320 000 Sk (náhrada mzdy členov počas zasadnutí akreditačnej komisie a vykonávania kontroly, úhrada cestovných nákladov členov na zasadnutie akreditačnej komisie, náklady na výkon kontroly).       
Dopady na rozpočty obcí a samosprávnych krajov nie je možné odhadnúť ani kvalifikovaným odhadom, nakoľko rozsah vykonávaných opatrení sociálnoprávnej ochrany detí a sociálnej prevencie v samosprávnej pôsobnosti obcí a samosprávnych krajov závisí od regionálnych potrieb obyvateľov na území obce a na území samosprávneho kraja a spôsob a formu ich výkonu  určuje obec alebo samosprávny kraj v závislosti od povahy veci a okolností prípadov. 
	
Úprava súm príspevku na bývanie (čl. II návrhu zákona)
	Vzhľadom na to, že zvýšenie súm príspevku na bývanie bude financované z rozpočtu Ministerstva práce, sociálnych vecí a rodiny Slovenskej republiky, úprava tohto príspevku nebude mať dopad na verejné financie a nevyžiada si navýšenie finančných prostriedkov na rok 2005.

Druhá časť - Odhad dopadov na obyvateľov, hospodárenie podnikateľskej sféry a iných právnických osôb
Návrh zákona o sociálnoprávnej ochrane detí a o sociálnej prevencii nepredpokladá negatívny dopad na obyvateľov, hospodárenie podnikateľskej sféry a iných právnických osôb.

Tretia časť - Odhad dopadov na životné prostredie
Návrh zákona o o sociálnoprávnej ochrane detí a o sociálnej prevencii nepredpokladá dopad na životné prostredie na miestnej, regionálnej ani na celoslovenskej úrovni.

Štvrtá časť - Odhad dopadov na zamestnanosť
Predpokladá sa, že u zamestnancov Centra poradensko-psychologických služieb pre jednotlivca, pár a rodinu dôjde k prechodu práv a povinností z pracovnoprávnych vzťahov z Centra poradensko-psychologických služieb  na Ústredie práce, sociálnych vecí a rodiny.